Eienaar van gastehuis se keel bykans afgesny | Netwerk24
21 Augustus 04:36
Deur Maygene De Wee 17 Februarie 2017 17:42
Die eienaar van die Villa Merwe-gastehuis in Paradyskloof, Stellenbosch, is glo meer as 22 keer met ’n skerp voorwerp gesteek.
Agt van die steekwonde was naby Marie Verwey (80) se keel wat volgens bronne bykans afgesny was.
Lede van die polisie se forensiese afdeling sowel as speurders verbonde aan die Stellenbosch-polisiekantoor se eenheid vir ernstige geweldsmisdaad het glo eers ná 00:00 Vrydag die deure van die moordhuis agter hulle toegetrek nadat hulle die huis vir leidrade gefynkam het.
Bronne het Vrydag gesê Verwey se lyk is in die sitkamer van die gastehuis wat sy bedryf het, gevind. Sy was in haar gunstelingstoel. Daar was glo geen teken van gedwonge toegang tot die huis nie. Haar noodknoppie was glo nog om haar nek. Dit is nooit gebruik nie.
Die huis was glo ook nie omgekrap nie. Net haar juweliersware is glo gesteel en die kluis is leeggemaak.
Bure van Verwey het Donderdag gesê hulle vermoed die moordenaar of moordenaars is iemand bekend aan Verwey omdat sy glo nie vir ’n onbekende persoon of iemand wat sy nie verwag het, uit haar stoel sou opstaan nie.
Verwey het met ’n loopraam geloop.
Haar huishoudster het Donderdag kort ná 12:30 by die huis aangekom nadat sy winkel toe was. Die voordeur was toegesluit.
Sy het Verwey glo probeer bel, maar het geen antwoord gekry nie. Sy het toe om die huis gestap en gesien die agterdeur en veiligheidshek is oop. Die huishoudster het die buurman gaan roep wat toe op Verwey se lyk afgekom het. Hy het die polisie gebel.
Luidens die inskrywing op die gastehuis se webwerf het Marie en haar man, Stephen, die gastehuis vanaf 1995 bedryf.